憶吾廬
作者：李廌
朝代：宋

paragraphs: 繆挾經世策，蚤衰甘湮淪。
吾廬有佳趣，一廛良可親。
茂林修竹地，青山白雲人。
塵埃付捷徑，風波委要津。
吾心如皦日，外物任浮雲。
久厭牛馬走，欲令鷗鷺馴。
歲月既荏苒，功名定因循。
執鞭吾弗能，得乘豈所欣。
畎畝樂可必，糟糠奚用勤。
泥龜喜曳尾，生芻恥屢陳。
束濕雖有術，末路復誰因。
願爲海底泥，肯羨山上塵。